b'\n_START_ARTICLE_\nGuardian Building\n_START_SECTION_\nArkitektur\n_START_PARAGRAPH_\nGuardian Building er tegnet af Wirt C. Rowland fra firmaet Smith, Hinchman & Grylls. Hovedstrukturen er 151 meter h\xc3\xb8j og har 36 etager, og toppes af to asymmetriske spir, hvoraf det h\xc3\xb8jeste n\xc3\xa5r op til 192,6 m. Eksteri\xc3\xb8ret blander murv\xc3\xa6rk med tegl, kalksten og terrakotta. Interi\xc3\xb8ret er rigt dekoreret med mosaikker og fliser. Indianertemaer g\xc3\xa5r igen b\xc3\xa5de indvendigt og udvendigt p\xc3\xa5 bygningen, som ogs\xc3\xa5 indeholder v\xc3\xa6rker af murmaleren Ezra Winter. Rowlands fokus p\xc3\xa5 detaljer var omhyggelig. Han holdt \xc3\xb8je med fremstillingen af mursten for at opn\xc3\xa5 den \xc3\xb8nskede farve udvendigt, og designede m\xc3\xb8blerne i bankens kontorer. Han designede ogs\xc3\xa5 middagsbestik, duge og tjeneruniformer for en restaurant i bygningen._NEWLINE_Guardian Building har f\xc3\xa5et tilnavnet Cathedral of Finance \xe2\x80\x93 et navn, som stammer b\xc3\xa5de fra bygningens lighedstr\xc3\xa6k med en katedral (med sit t\xc3\xa5rn over hovedindgangen og dens ottekantede korrunding i den modsatte ende), og med New Yorks Woolworth Building, som tidligere havde f\xc3\xa5et tilnavnet Cathedral of Commerce.\n_START_SECTION_\nHistorie\n_START_PARAGRAPH_\nOberst Frank Hecker og Michigans senator James McMillan var begge grundl\xc3\xa6ggere af Union Trust, som byggede Guardian. Under den anden verdenskrig var Guardian Building kommandocenteret for U.S. Armys v\xc3\xa5benproduktion, og Detroit blev derfor kaldt Arsenal of Democracy. Guardian Building blev senere til kontorlokaler for diverse firmaer i centrum af Detroit, og blev restaureret i 1986._NEWLINE_Den 18. juli 2007 annoncerede Wayne Countys repr\xc3\xa6sentant Robert Ficano en aftale med de dav\xc3\xa6rende ejere om et k\xc3\xb8b af Guardian Building og en flytning af Wayne Countys kontorer fra Wayne County Building til Guardian Building. Aftalen er del af en st\xc3\xb8rre opk\xc3\xb8bsaftale til en v\xc3\xa6rdi af 33,5 millioner dollar i ejendomsopk\xc3\xb8b i Detroit centrum.'